runetrust/blame-folketinget-dk huggingface dataset:
Charlotte Bagge Hansen (M), 2023-03-23:
Tak for det, hr. formand, tak for ordet.
Først vil jeg starte med at sige tak til fru Fie Hækkerup for en rigtig god gennemgang af lovforslaget.
Den finansielle sektor berører mange dele af vores samfund, og derfor er det bydende nødvendigt, at vi har en robust finansiel sektor i Danmark.
Det er vigtigt, at den finansielle regulering følger den udvikling, som vi ser i samfundet, så vi på den ene side kan sikre forbrugerne og på den anden side bedst muligt kan sikre aktørerne på området.
Det her lovforslag har en række vigtige elementer, der regulerer sektoren på forbrugerområdet, forsikringsområdet og hvidvaskområdet.
Som mine to kolleger har fortalt, er der sket en stor stigning i de her køb nu – betal senere-lån, hvor forbrugerne kan ende med at betale flere hundrede endda flere tusinde kroner for en pizza eller et stykke tøj.
Det er så vigtigt, at den her lov kommer ind, for ikke mindst de unge mennesker ligger under for det her.
Det kan være fristende at købe et stykke tøj, som man hverken skal betale renter for eller noget som helst, men har man ikke råd til det i dag, har man nok heller ikke i morgen, og jeg synes, det er rigtig ærgerligt, at mange unge mennesker lige nu risikerer, at de kommer ud for, at det første møde, de får med den finansielle sektor i Danmark, er på et rigtig, rigtig ærgerligt grundlag.
Så det er så vigtigt, at vi får den her passus med ind i lovgivningen.
Vi styrker også forsikringsområdet, hvor arbejdstagere med en arbejdsulykkesforsikring bliver beskyttet ens, uanset om forsikringen er tegnet i et skadesforsikringsselskab eller i et livsforsikringsselskab.
Det er rigtig godt og er med til at sikre lige vilkår.
Sidst, men ikke mindst, styrker vi med ændringen i loven indsatsen mod hvidvaskning og terrorfinansiering.
Moderaterne stemmer for lovforslaget, og vi ser frem til yderligere behandling i udvalget.
Jeg vil gerne sige tak for ordet.
Fie Hækkerup (S), 2023-03-23:
Tak for ordet.
Den 24. februar i år markerede vi 1-årsdagen for Ruslands invasion af Ukraine.
Vi har nu levet i mere end et år med krig på vores kontinent, noget, jeg for bare lidt over et år siden aldrig havde troet at jeg skulle opleve i min levetid.
Men krigen er her, og vi har alle sammen en forpligtelse til at handle derefter.
Det er helt uacceptabelt, og det skal selvfølgelig modsvares med store konsekvenser over for Rusland såvel som Belarus.
Det har vi gjort i fællesskab i EU, hvor der er indført en lang række sanktioner.
Færøerne er ikke medlem af EU, og derfor gælder sanktionerne ikke for dem, men Færøerne har meldt ud, at de vil tilslutte sig EU's sanktioner mod Rusland og Belarus, og Færøerne har i maj 2022 vedtaget en lov, der implementerer de sanktioner, som EU har lagt på Rusland og Belarus.
Loven gennemfører imidlertid ikke alle sanktioner, som EU har indført, fordi der er dele af dem, der er anliggender under de danske myndigheder.
Med lovforslaget her sikres det, at sanktioner på de områder, som er anliggender under de danske myndigheder, også kan håndhæves på Færøerne i dialog med og med respekt for Færøerne og kompetencefordelingen i rigsfællesskabet.
Det er rigtig godt, og det cementerer over for Putin, at vi står sammen, og at vi ikke vil finde os i deres fuldstændig uacceptable aggression over for et andet frit land, nemlig Ukraine.
I Socialdemokratiet ønsker vi selvfølgelig at bakke op om vores fælles sanktioner.
Socialdemokratiet støtter forslaget.
Troels Lund Poulsen (V), 2023-03-23:
Jeg tænker, at jeg kort lige vil tage ordet her under andenbehandlingen af det her beslutningsforslag, som jo handler om deltagelse i to samarbejder: Det Europæiske Forsvarsagentur og det, der hedder PESCO.
Begge dele er centrale i forhold til EU's de sikkerheds- og forsvarspolitiske samarbejde, og dansk deltagelse vil give os mulighed for at sætte en strategisk retning for EU's sikkerheds- og forsvarspolitik.
Jeg tænker også, at det er vigtigt at sige her i dag, at hvis beslutningsforslaget bliver vedtaget, planlægger vi at meddele vores deltagelse i Forsvarsagenturet allerede i dag.
Det er sådan, at der har været diskussioner omkring Det Europæiske Forsvarsagentur og dets rolle i forhold til ammunition i forhold til Ukraine tidligere på ugen i forbindelse med et møde i Bruxelles i mandags.
Det, vi kommer til at gøre, er, at vi så kommer til at meddele Forsvarsagenturet i dag, hvad Folketinget måtte have besluttet – forhåbentlig en bred opbakning til forslaget – og det betyder også, at den her disposition planlægges optaget på tillægsbevillingsloven for 2023, og herefter sendes der en formel notifikation til Forsvarsagenturet, og hermed er vi medlemmer.
Noget af det første, vi fra dansk side kunne være med til at tilslutte os og deltage i, ville være det frivillige samarbejdsprojekt under Forsvarsagenturet om fælles indkøb af ammunition til Ukraine, som netop er blevet lanceret.
Som noget nyt vil Forsvarsagenturet i det konkrete projekt bistå medlemslandene i at koordinere fælles indkøb af ammunition til Ukraine og til genopfyldning af medlemsstaternes egne lagre.
Og med det vil jeg sige, at det sådan set blot var det, jeg ville oplyse Folketinget om her i dag, inden man stemmer om forslaget.
Hans Andersen (V), 2023-03-23:
Tak for ordet.
Ruslands krigsoverfald på Ukraine er forfærdeligt, og der ser ikke ud til at være en afslutning på krigen lige foreløbig.
Der har været meget snak om militær støtte til Ukraine, men det er jo ikke den eneste måde, som vi i Vesten kan støtte op omkring Ukraines frihedskamp på.
EU har gennemført flere sanktionspakker mod Rusland og Belarus, og det glæder mig, at rigsfællesskabet ønsker at støtte op omkring de sanktioner.
Det færøske Lagting har selv vedtaget flere sanktioner, som stemmer overens med dem, der er vedtaget i EU, som også den socialdemokratiske ordfører netop har nævnt.
De kan dog ikke selv gennemføre alle sanktionerne, da danske myndigheder har ansvaret for visse områder, og derfor er det vigtigt, at vi i Danmark respekterer de færøske ønsker om, at sanktionerne skal gælde så bredt som muligt, så man også på de områder, hvor danske myndigheder har ansvaret, vil kunne håndhæve sanktionerne mod Rusland og Belarus på Færøerne.
I Venstre ser vi også positivt på fleksibiliteten i lovforslaget, som gør det muligt at tilpasse sanktionerne.
Det er fornuftigt, at tekniske ændringer af sanktionerne kan foretages gennem bekendtgørelser, så de færøske sanktioner kan være så omfattende og relevante som muligt.
Venstre støtter det fremsatte lovforslag og ser frem til udvalgsbehandlingen.
Jon Stephensen (M), 2023-03-23:
Tak for ordet, og tak til ministeren for dette lovforslag.
En krig kræver hårde sanktioner, der virker, over for dem, som står bag et overgreb på et andet land.
Det vil dette lovforslag ændre på, så sanktioner, der vedrører rigsanliggender, kan gennemføres på Færøerne.
For Moderaterne er det vigtigt, at forordninger, der skal gælde for Færøerne, vedtages og behandles af Lagtinget, så den færøske befolkning bliver hørt.
Det er derfor glædeligt, at der har været en tæt dialog med de færøske myndigheder om dette, og lovforslaget vil blive behandlet parallelt i Folketinget og Lagtinget for at sikre, at det kan træde i kraft hurtigst muligt.
Hans Andersen (V), 2023-03-23:
Tak for ordet.
Lovforslaget indeholder som gennemgået af den socialdemokratiske ordfører på rigtig udmærket vis en række ændringer af forskellige love.
Og det er jo godt, at vi med lovforslaget får opdateret den retslige regulering, så den følger med udviklingen i samfundet og giver gode forhold for både forbrugere og aktører på det finansielle marked.
I Venstre er vi også positive over for, at de hidtidige uregulerede køb – betal senere-lån, også i populær tale kaldet pizzalån – nu fremover bliver omfattet af den samme regulering som de traditionelle forbrugerkreditter.
Takterne i det her lovforslag går godt i spænd med aftalen om den retslige regulering af kviklån, som vi også vedtog tilbage i 2019.
For Venstre har det været vigtigt og væsentligt at lave en regulering, der på den ene side tager hånd om forbrugerbeskyttelsen, samtidig med at vi ikke påfører erhvervslivet unødigt store byrder.
Så er vi ligeledes positive over for de ændringer, der er af hvidvaskloven, som lovforslaget medfører.
Det er godt, at vi fremover styrker kravene til egnethed og hæderlighed for valutavekslingsvirksomheder, så vi bedre kan forhindre kriminalitet og omgåelse af reglerne.
Vi har desværre set alt for mange eksempler på, at der har været brug for, at vi nu retter op på tingene.
Med de ord vil jeg meddele Folketinget, at Venstre støtter lovforslaget.
Tak for ordet.
Fie Hækkerup (S), 2023-03-23:
Tak for ordet.
Lovforslaget her har jo at gøre med ændringer af flere forskellige love, så jeg vil derfor tillade mig lige at gennemgå dem gennem en række nedslagspunkter, om ikke andet, så for mit eget overbliks skyld.
Et køleskab, en taske, et par nye sko, sågar en pizza eller en pose slik
: Køb nu, betal senere.
Det reklameres som rentefri afbetaling på lige fod med andre betalingsmuligheder, når man skal betale for sin vare, men der er jo altså reelt tale om et lån.
Og det er risikabelt for forbrugerne, fordi det kan ende med en gæld, de reelt ikke kan betale tilbage.
Lånene er som udgangspunkt rente- og omkostningsfri, men kan forbrugerne ikke betale, vil det altså være en misligholdelse, som gør, at udbyderen kan kræve renter og rykkergebyrer.
De såkaldte pizzalån er i høj grad et tilbud, der appellerer til forbrugere, som i forvejen er økonomisk pressede og som konsekvens kan risikere at ende i en gældsspiral, som de kan have svært ved at se sig ud af.
I Socialdemokratiet ønsker vi at stå vagt om, at vi ikke får skabt en usund kreditkultur i Danmark, hvor det bliver normaliseret, at der ikke er sammenhæng mellem indtægter og udgifter, og hvor låntyper som pizzalånene bliver løsningen på, at man har ondt i økonomien.
Videre foretages med forslaget en række ændringer omkring Garantifonden for skadesforsikringsselskaber.
Fonden dækker, som det er i dag, ikke de forsikrede under arbejdsulykkeforsikringer, hvis de er tegnet i et livsforsikringsselskab.
På den måde har disse forsikrede en dårligere retsstilling end andre, og som oftest har de forsikrede ikke selv haft indflydelse på, om arbejdsskadeforsikringen er tegnet i et livs- eller et skadesforsikringsselskab.
Med ændringen sikres det altså, at fonden kan dække arbejdsulykkeforsikringer, også når de er tegnet i et livsforsikringsselskab.
Med forslaget her implementeres det samtidig, at det fra Danmarks side er fonden her, altså Garantifonden for skadesforsikringsselskaber, der er erstatningsorgan i tilfælde af færdselsuheld, hvis skaden er sket i et andet medlemsland af EU end Danmark.
Med forslaget foretages der også nogle ændringer i hvidvaskloven, der skal understøtte yderligere styrkelser i forebyggelsen af hvidvask og terrorfinansiering i Danmark.
Socialdemokratiet støtter forslaget.
Morten Bødskov (S), 2023-03-23:
Tak for det, formand, og tak for den brede, kan man roligt sige, opbakning til lovforslaget her.
Vi har nu rundet et år med Putins brutale invasion af Ukraine, og situationens alvor er tydelig for alle.
Derfor fremsætter vi i dag det her lovforslag, som skal gøre det muligt på Færøerne at håndhæve EU-sanktionerne over for Rusland og Belarus på områder, hvor danske myndigheder er ansvarlige.
Lagtinget på Færøerne har vedtaget en lov, som det også har været fremført, der gennemfører EU-sanktioner på områder, som er overtaget af Færøerne, og det gælder jo så de fleste af sanktionerne.
Men sanktionerne vedrører også områder under danske myndigheders ansvar som eksempelvis på det finansielle område.
Lovforslaget skal gøre det muligt for danske myndigheder at håndhæve sanktionerne på Færøerne.
Det er vigtigt for regeringen, at lovforslaget sker med respekt for de færøske ønsker og samtidig skaber så smidige rammer som overhovedet muligt for at kunne håndhæve eventuelle tilpasninger af sanktionerne.
For hvis vi skal være helt ærlige, er der jo ikke noget, der tyder på, at den aktuelle situation i Ukraine ændrer sig lige foreløbig, og jeg forventer også, at EU vil fortsætte presset på Rusland og Belarus med flere sanktioner.
Regeringen foreslår derfor med lovforslaget en løsning, som gør det muligt løbende at indarbejde ændringer og tilpasninger til forordningerne gennem bekendtgørelser, men kun så længe der er tale om tekniske ændringer og tilpasninger af sanktionerne, eksempelvis hvis sammensætningen i den russiske Duma ændres og andre personer skal tilføjes sanktionslisten.
Det vil kræve en lovændring, hvis der er tale om nye sanktioner fra EU.
Der er brug for, at lovforslaget kan træde i kraft hurtigst muligt, og som det også har været fremført, vil Lagtinget jo så behandle lovforslaget parallelt med den behandling, vi har i Folketinget.
Det er regeringens forventning, at vedtagelsen og ikrafttrædelsen så kan ske inden sommerferien.
Tak for ordet.
Jeg ser frem til udvalgsbehandlingen af lovforslaget.
Sjúrður Skaale (JF), 2023-03-23:
Mange tak for det.
Jeg vil bare sige, at selvfølgelig støtter Javnaðarflokkurin det her forslag.
Jeg vil gerne takke for bemærkningerne fra Dansk Folkepartis ordfører.
Anna Falkenberg forklarede, hvorfor vi har det her forslag.
Det er således, at Færøerne med det samme efter invasionen sagde, at man må stå på EU's side og følge EU's linje, men der er nogle områder, som er fælles anliggender, og derfor er det nødvendigt med en lov, således at Færøerne også kan indsætte sanktioner på de områder, som er fælles for hele riget.
Det er det tekniske i det her.
Som Dansk Folkepartis ordfører sagde, har der været sådan en kritik af Færøerne.
Man har sådan næsten antydet, at Færøerne står på den forkerte side.
Jeg anerkender fuldt og helt, at man kan måle et land og et folk og en person efter, hvor vedkommende står i den konflikt, vi har i dag.
Det er en moralsk stillingtagen, som er meget definerende for nationer og for mennesker og selskaber.
Der har været sådan en stemning, en debat, nogle indlæg i pressen, nogle kommentarer fra politikere, hvor man har sagt, ikke at vi står på den forkerte side, men at vi ikke sådan godt nok står på den rigtige side.
Og det er også en rimelig alvorlig kritik.
Derfor vil jeg benytte lejligheden til at sige, at vi med det samme sagde, at vi følger EU.
Vi gør hverken mere eller mindre end EU, måske i virkeligheden mere.
Man har på Færøerne taget flygtninge i stort tal.
Hvis man omregner til danske tal, vil det svare til 25.000 flygtninge, som Færøerne har taget, og det tal kommer til at vokse.
Man har sendt humanitær støtte til Ukraine fra både privat og politisk hold.
Man har reduceret sin eksport til Rusland med to tredjedele.
Danmark har reduceret sin eksport med halvdelen.
Det vil altså sige, at man har fordømt det, der sker, kraftigt i Lagtinget.
Så jeg vil bare sige en gang til helt klart: Færøerne står ikke på den forkerte side.
Færøerne står på den rigtige side sammen med Vesten.
Vi har en fiskeriaftale.
Den er fra 1977.
Norge kan ikke komme ud af sit fiskerisamarbejde med Rusland.
Der er ambitioner på Færøerne om at gøre det anderledes, at komme ud af den aftale.
Det er svært, men nu får vi se, hvordan det kommer til at lykkes.
Jeg vil bare sige, at det her lovforslag og alt andet viser, at kritikken af Færøerne, som hr. Alex Ahrendtsen påviste, simpelt hen er forkert.
Vi står på Vestens side, på frihedens side i den her sag.
Anna Falkenberg (SP), 2023-03-23:
Tak for ordet.
Det er vigtigt, at vi står sammen, især i krisetider.
Derfor støtter jeg fuldt og fast dette lovforslag, som gør det muligt for Færøerne at håndhæve EU's sanktioner over for Rusland og Belarus på danske ansvarsområder.
Lagtinget har i maj 2022 vedtaget en lov, som gør det muligt at gennemføre sanktioner på områder, som Færøerne har overtaget, hvorfor det er ønskeligt, at dette lovforslag vedtages, således at sanktionerne gennemføres på områder, som danske myndigheder har ansvaret for.
Det har taget noget tid at udarbejde dette lovforslag, og det er bl.a., fordi man har været i tæt dialog med Færøernes landsstyre og taget hensyn til de færøske interesser.
Og det gør man med denne rigslovsmodel, og lovforslaget behandles ydermere parallelt i Lagtinget.
Det synes jeg er et godt eksempel på, at vi har et godt og effektivt samarbejde og demokrati i rigsfællesskabet, og det glæder mig.
Tak for ordet.
Alex Ahrendtsen (DF), 2023-03-23:
Tak, formand.
Dansk Folkeparti støtter Ukraines heroiske frihedskamp, så de kan vriste landet ud af kløerne på den russiske bjørn.
Vi støtter alt, hvad vi kan: sanktioner, våben, fødevarer.
Ukrainerne skal have den hjælp, de skal have.
Vi støtter også dette lovforslag, som kommer efter ønske fra Færøerne og Lagtinget, og vi støtter så sandelig også Færøerne.
Der har været en del kritik af Færøerne på grund af de manglende sanktioner over for Rusland.
Der har været kritik også her i salen.
Det har der ikke været fra Dansk Folkeparti.
Vi har faktisk en forståelse for Færøernes situation.
Den er lidt speciel, og der er flere grunde til, at jeg synes, kritikken af Færøerne har været urimelig.
Først og fremmest er der jo ikke nogen sanktioner på fødevarer, og derfor er der en lang række lande, som eksporterer fødevarer til Rusland, selv om de deltager i sanktionerne, og når de kan, kan Færøerne selvfølgelig også.
Dertil kommer, at Færøerne er en lille sårbar økonomi, der er meget afhængig af fisk, og da EU jo har lukket sit marked for, at Færøerne kan afsætte deres produkter dér, må de jo selvfølgelig finde andre steder at afsætte deres varer, herunder Rusland.
Det ser jeg ikke noget problem i.
Jeg synes, kritikken af Færøerne har været urimelig.
I sidste ende er det jo op til Færøerne at vurdere, hvordan de skal sanktionere Rusland, og det har de så valgt at gøre på den her måde.
Lovforslaget har jo så været nødvendigt at bringe i salen af hensyn til udenrigspolitikken, og at det er dansk overhøjhed, der gælder på det område.
Men kritikken af Færøerne synes jeg har været urimelig, og det synes jeg endnu en gang, jeg vil sige.
Jeg har sagt det offentligt, og jeg siger det nu gerne her i salen på vegne af Dansk Folkeparti.
Dansk Folkeparti står på Ukraines side, hundrede procent, og vi står selvfølgelig også sammen med Færøerne og vil forsøge at beskytte deres interesser.
Det synes jeg er vigtigt at få sagt her, hvis vi skal have et velfungerende rigsfællesskab.
Jeg synes, kritikken af Færøerne har været urimelig, og det er let for et stort land at kritisere et lille land på 50.000 indbyggere, der lever en svær tilværelse ude i Atlanten.
Det er altså ikke altid let at få tingene til at hænge sammen dér.
Færøerne gør det fremragende, og jeg synes, at de er et eksempel til efterfølgelse, og jeg kan kun tage hatten af for det arbejde, man leverer i Færøerne.
Nu har de så valgt at deltage i sanktionerne.
Tillykke med det.
Det støtter vi.
Jeg ved jo, at Færøerne er på Danmarks side, også når det kommer til kampen mod Rusland og tyrannerne, og vi er på ukrainernes side, for ukrainerne har brug for vores hjælp på alle fronter.
Tak for ordet.
Trine Pertou Mach (EL), 2023-03-23:
Tak for det.
Jeg kan også gøre det kort.
Det er jo, fordi EU som følge af invasionen af Ukraine har indført en række foranstaltninger over for Rusland og Belarus, og fordi Færøerne ikke er med i EU, gælder de ikke umiddelbart for Færøerne.
Derfor – når Danmark og regeringen foreslår, at vi sætter EU's forordninger i kraft for Færøerne, så Færøerne også kan håndhæve sanktionerne – bakker vi naturligvis op fra Enhedslistens side.
Og jeg skulle hilse fra Alternativet og sige, at det gør de også.
Lars-Christian Brask (LA), 2023-03-23:
Tak for det.
Det er én vikar, der afløser en anden, og noget, du som nyt folketingsmedlem hurtigt bliver opmærksom på, er, at der er et kæmpe arbejdspres, så vi må uddelegere, hvor vi kan.
Men med hensyn til sagen skal vi blive ved med at kæmpe for friheden, for menneskerettighederne og staternes suverænitet.
Vi skal vise Rusland, at vi aldrig vil acceptere, at Rusland bruger magt til at få tidligere sovjetrepublikker til at underkaste sig Rusland.
Det er afgørende, at vi bliver ved med at vise Rusland og russiske sammensvorne, at Vesten altid vil stå sammen, i det her tilfælde med Ukraine, og støtte ukrainerne militært, økonomisk og menneskeligt.
Færingerne selv ønsker denne gennemførelse af loven, og det er positivt, at man vil gøre EU's sanktionsforordning over for Rusland og Belarus gældende for Færøerne.
Liberal Alliance støtter forslaget.
Kenneth Fredslund Petersen (DD), 2023-03-23:
Tak, formand.
Da Danmarksdemokraternes ordfører på området, hr. Kristian Bøgsted, ikke har kunnet være til stede i dag, skal jeg kort vikariere og give udtryk for Danmarksdemokraternes holdning til L 57.
Som det er nævnt flere gange, er det en rigtig, rigtig tragisk situation, vi står i, og loven her handler om gennemførelse af de restriktive foranstaltninger over for Rusland og Belarus.
Og lad mig starte med konklusionen: Danmarksdemokraterne støtter selvfølgelig Færøerne i deres ønske.
Det har Folketinget i øvrigt altid gjort, nemlig så vidt muligt gennemført det, som færingerne ønsker.
Det er en god og en rigtig måde, og den sikrer et fortsat rigtig godt samarbejde mellem Lagtinget og Folketinget.
EU har indført en række restriktive foranstaltninger og sanktioner over for Rusland og Belarus efter invasionen af Ukraine.
Og den 6. maj 2022 vedtog Lagtinget loven om restriktive foranstaltninger i forbindelse med angrebet på Ukraine på de områder, som er overtaget af Færøerne.
Det vil med forslaget her også være muligt for Færøerne at håndhæve disse dele af sanktioner på områder, som ikke er overtaget af Færøerne.
Og som nævnt støtter Danmarksdemokraterne forslaget.
Tak for ordet.
Lisbeth Bech-Nielsen (SF), 2023-03-23:
Med denne lov knytter vi rigsfællesskabet tættere sammen, når det handler om at stå sammen om støtten til Ukraine og om at vise den solidaritet, som det hårdt prøvede ukrainske folk fortjener, samtidig med at vi skarpt fordømmer den russiske aggression, som i mere end et år nu har tvunget ukrainerne til at forsvare sig, ikke bare for deres egen frihed, men også for vores.
Krigen skal ikke bare fordømmes på det kraftigste med ord, men også med handling.
Det skal være handling, der rammer de ansvarlige, og som tvinger dem til at forstå, at vi ikke vil acceptere deres angreb på den frihed, som vi alle sammen holder af.
Det skal være handling, som får alle frihedselskende mennesker til at stå sammen på tværs af kontinenter og kongeriger.
SF kan derfor bakke helhjertet op om dette lovforslag.
Peter Skaarup (DD), 2023-03-23:
Tak for det, og tak for indlægget fra ordføreren.
Det er jo sådan med en vis frustration, man kigger på det her lovforslag fra regeringen, for det, som regeringen vil, er at give noget hjælp til nogle naboer, og det kan man jo egentlig have sympati for, men det er jo ikke det, der er løsningen på hele den affære omkring udviste personer i Danmark.
Derfor kunne jeg godt tænke mig at høre ordføreren uddybe mere, hvad der bliver gjort for, at de pågældende kommer hjem, for det er jo det, der er løsningen.
Løsningen er, at de udviste personer ikke opholder sig i Danmark, men kommer hjem.
Jeg kunne godt tænke mig at høre ordføreren fortælle Folketinget, i hvilke tilfælde regeringen har sat ulandsbistanden på spil over for de pågældende lande, hvorfra de her mennesker kommer.
Det er jo nogle gengangerlande; det er nogle af de samme lande, som Danmark jo forsøger på at have et samarbejde med, men som jo altså ikke tager imod egne statsborgere.
Så jeg kunne godt tænke mig at høre, i hvilke tilfælde regeringen har sat ulandsbistanden på spil.